Stručná správa o Rámci EÚ pre vnútroštátne stratégie integrácie Rómov do roku 2020

Európska rada prijala 24. júna nasledovné vyhlásenie: 

„Prihliadajúc na jej zásadnú dôležitosť, Európska rada schválila správu predsedníctva o rómskej inklúzii a vyzvali členské krajiny k rýchlej implementácii záverov Rady z 19. mája 2011 o Rámci EÚ pre vnútroštátne stratégie integrácie Rómov do roku 2020. Príprava, aktualizácia alebo tvorba vnútroštátnych stratégií inklúzie Rómov v jednotlivých členských krajinách alebo integrovaný súbor politík a opatrení v rámci ich širších politík sociálnej inklúzie pre zlepšenie životných podmienok Rómov, sa má udiať do konca roka 2011.“  

Tomuto vyhláseniu predchádzalo zasadnutie Rady EPSCO (ministri sociálnych vecí ČK) 19. mája 2011, kde prijali výzvu na prípravu alebo aktualizáciu národných stratégií podľa rámca EÚ do roku 2020.  

Tomu ešte 5.4.2011 predchádzalo OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV s názvom Rámec EÚ pre vnútroštátne stratégie integrácie Rómov do roku 2020. 

Oznámenie vychádza zo Stratégie EÚ Európa 2020 na zabezpečenie inteligentného, udržateľného a inkluzívneho rastu vrátane integrácie najväčšej európskej menšiny - Rómov. Na úrovni EÚ aj členských štátov je potrebné konať rozhodne v rámci aktívneho dialógu s Rómami. Tento proces je však problematický vzhľadom na skutočnosť, že sociálna a ekonomická integrácia Rómov je dvojsmerný proces, ktorý si vyžaduje zmenu názorov väčšiny obyvateľstva, ako aj členov Rómskych komunít.

Cieľom tohto rámca je viditeľným spôsobom zlepšiť život Rómov. Je odpoveďou EÚ na súčasnú situáciu a nenahrádza hlavnú zodpovednosť členských štátov v tejto oblasti. Prostredníctvom tohto rámca Európska komisia vyzýva členské štáty, aby s ohľadom na podiel rómskeho obyvateľstva na ich území a odlišné východiskové pozície prijali alebo ďalej rozvinuli komplexný prístup k integrácii Rómov a podporili ciele, ktoré sú uvedené nižšie.

Ciele EÚ na integráciu Rómov by mali pokrývať štyri hlavné oblasti s ohľadom na podiel rómskeho obyvateľstva: prístup k vzdelaniu, zamestnanosť, zdravotná starostlivosť a bývanie. Tieto minimálne štandardy by mali byť založené na spoločných, porovnateľných a spoľahlivých indikátoroch. Dosiahnutie týchto cieľov je dôležitým príspevkom pri úsilí členských štátov o dosiahnutie hlavných cieľov stratégie Európa 2020.

Hlavné ciele sú: 

1. Prístup k vzdelaniu: zaistiť, aby každé rómske dieťa ukončilo základnú školskú
dochádzku

 2. Prístup k zamestnaniu: zníženie rozdielu v zamestnanosti medzi Rómami a ostatným
obyvateľstvom

3. Prístup k zdravotnej starostlivosti: znížiť rozdiel v stave zdravia medzi Rómami
a väčšinovým obyvateľstvom

4. Prístup k bývaniu a základným službám: znížiť rozdiel medzi podielom Rómov
s prístupom k bývaniu a inžinierskym sieťam (ako napríklad voda, elektrina a plyn)
a podielom u ostatného obyvateľstva

SR má v platnosti stratégiu pod názvom Strednodobá koncepcia rozvoja rómskej národnostnej menšiny v SR: SOLIDARITA-INTEGRITA-INKLÚZIA 2008-2013 prijatú uznesením vlády SR č. 183 z 26. marca 2008. Stratégia nemala nikdy pripravené akčné plány. To viedlo nového splnomocnenca vlády SR pre rómske komunity, aby na rok 2011 naplánoval prípravu novej strednodobej stratégie, ktorá by bola predložená vláde v novembri 2011. Výzva Európskej rady je teda plne v súlade so zámermi ÚSVRK. ÚSVRK v rámci Dekády začlenenia rómskej populácie pripravilo Revidovaný národný akčný plán Dekády začlenenia rómskej populácie 2005-2015 na roky 2011-2015. Je spracovaný pre oblasti: vzdelávanie, zamestnanosť, zdravie a bývanie. Revidovaný NAP použijeme ako východisko pri príprave stratégie, pričom už teraz vieme povedať, že ju doplníme minimálne o 2 ďalšie oblasti a to: práca s majoritou, rovnosť príležitostí a nediskriminácia. Téma prípravy stratégie bola aj témou zasadnutia medzirezortnej komisie ÚSVRK, ktorá sa konala 15.6.2011 za účasti nominovaných členov jednotlivých orgánov štátnej správy.
   	Očakávame, že ÚSVRK sa stane kontaktným bodom (uznesením vlády SR) pre tvorbu národnej stratégie a následne bude rozpracovávať jednotlivé oblasti. EK odporúča participáciu viacerých subjektov, SR predpokladá účasť Svetovej banky a UNDP (Rozvojový program OSN). (Prebehli rokovania – pozn. ÚSVRK) Pri príprave stratégie je dôležitá rómska participácia, predpokladáme zapojenie poradného zboru splnomocnenca vlády SR pre rómske komunity (jeho prvé zasadnutie sa konalo 18.4.2011) ako aj Výboru pre národnostné menšiny a etnické skupiny. Na záver treba podotknúť, že pre úspešnú realizáciu stratégie je absolútne nevyhnutné, aby si prácu na nej plne osvojili všetky dotknuté rezorty.